google/wiki40b huggingface dataset:
Madam Bovari nuodėmės

Turinys

Emai Bovari, ištekėjusiai už gydytojo Čarlzo, pabodo ramus gyvenimas provincijoje, ji trokšta gyventi dideliame mieste, trokšta vis didesnio savo vyro, nuolat užsiėmusio pacientais, dėmesio. Manydama, kad sutuoktinis jai per prastas, moteris rimtai ima svarstyti galimybę jį palikti.
Kartą pokylyje, kol Čarlzas lošia kortomis, Ema susipažįsta su grafu ir šį įsimyli, tačiau netrukus gauna žinią apie šio žūtį. Nuliūdusi Ema atsiduoda savo vyrui, kuris pagaliau sulaukia paaukštinimo, jiedu susilaukia vaiko ir gyvenimas tarsi vėl ima tekėti įprasta vaga.
Vis dėlto Emos potraukis prabangai ir kitokiam gyvenimui niekur nedingo. Ji užmezga romaną su Rudolfu Bolaže, tačiau tuo pat metu įsiskolina už sukneles salono šeimininkui Adolfui Lerua, kuris galiausiai pareikalauja padengti skolą arba jam atsiduoti. Ema kreipiasi pagalbos į Rudolfą, tačiau šis išvažiuoja ir ją palieka. Ieškodama išeities, Ema užmezga romaną su Leonu Diupua, jau seniai siekiančiu jos dėmesio, tačiau šis neturi pakankamai pinigų padengti jos skolas ir garantuoti jos trokštamą gyvenimo būdą. Ema susiranda Rudolfą, tačiau ši atsisako jai padėti. Nesuradusi būdo gauti pinigų, Ema sutinka su Adolfo reikalavimu.
Baidarių ir kanojų irklavimas

Baidarių ir kanojų irklavimas (BKI) – olimpinė sporto šaka. Sprinto olimpinės distancijos – 200, 500 ir 1000 metrų. Baidarių ir kanojų irklavimo sprinto varžybos vykdomos stovinčiame vandenyje – ežeruose, kanaluose ir pan., o slalomo varžybos sudėtingose vandens trasose. Veikia Tarptautinė baidarių ir kanojų irklavimo federacija (įkurta 1924 m.).

Istorija

1936 m. birželio 18-28 d. ASK iniciatyva kartu su KJK buvo surengtos pirmosios Lietuvoje baidarių lenktynės ežerais ir upėmis. Dalyvavo 9 baidarių įgulos. Baidarininkai lenktyniavo 500 km distancijoje, suskirstytoje į 10 etapų, iš Dūrių ežero pro Linkmenis, Rūgšteliškius, Dusetas, Užpalius, Ukmergę, Jonavą į Kauną. 1937 m. liepos mėn. akademinis sporto klubas surengė dar vienas 500 km baidarių lenktynes Lietuvos ežerais. Dalyvavo 20 baidarių įgulų. 1938 m. Kuršių mariose vyko Lietuvos tautinės olimpiados dviviečių baidarių lenktynės: 2000 m nuotolyje vyrams ir 1000 m nuotolyje moterims. Dalyvavo Kauno, Klaipėdos ir Šiaulių baidarininkai.
1940 m. rugsėjo 15 d. Kaune buvo surengtos pirmosios baidarių irklavimo pirmenybės (jose dalyvavo tik kauniečiai).
KK219

Maršrutas

Kelias prasideda į šiaurę nuo Bugenių, sankryžoje su  170  Mažeikiai–Skuodas . Eina Mažeikių rajone. Prie kelio yra Ruzgai. Baigiasi Pikeliuose. Kelią kerta geležinkelis, jungiantis Mažeikius ir „Mažeikių naftos“ įmonę. Kelias kerta Varduvą – Žibikų tvenkinį. Kelias juosia „Mažeikių Naftos“ įmonę iš rytų ir šiaurės pusės.
Jubėja (riešutas)

Jubėja (angl. coquito nut) – didžiosios jubėjos (Jubea chilensis) valgomas vaisius, kuris kulinarijoje ir komerciškai priskiriamas riešutams. Iš Čilėje augančių didžiųjų jubėjų gaunami ne tik riešutai, bet ir saldi sula, iš kurios gaminami palmių sirupas ir palmių vynas. Šiltuose sausuose rajonuose šias palmes augina ir kaip dekoratyvinius augalus.
Jubėjos riešutai atrodo kaip miniatiūriniai kokosai, kuriuos primena ir skoniu. Jo išorė ruda, o vidus baltas, centre – tuštuma. Skersmuo – 1,7–1,9 cm. Jie yra gurgždūs, bet minkštos tekstūros ir migdolo saldumo.
Žodis angl. coquito nut 'coquito riešutas' kilęs iš isp. coquito 'mažas kokosas, kokosėlis'.

Naudojimas

Jubėjos valgomos šviežios ar keptos. Sveikos ar smulkintos jubėjos dedamos į vairius patiekalus, pvz., desertus, gėrimus.
Jubėjos prinoksta balandžio-rugsėjo mėnesiais. Laikomi drėgnoje aplinkoje, kad nedžiūtų. Išdžiūvę 10 minučių pavirinami vandenyje. Nuskinti valgymui tinka tris savaites, jei laikomi šaldytuve.
Erreway: 4 Caminos

Apie filmą

Tai istorija apie keturis 18-mečius, žūt būt siekiančius įgyvendinti savo svajones, išleisti savo grupės kompaktinį diską, važinėti po pasaulį, rengti koncertus ir taip išpopuliarinti savo muziką. Taigi vieną dieną Pablas (Benjamin Rojas), Marizza (Camila Bordonaba), Mia (Luisana Lopilato) ir Manuelis (Felipe Colombo) susiruošia į kelionę po gražiąją Argentiną. Tačiau sėsdami į pasenusį ir ne itin gerai veikiantį autobusiuką jie nė nenutuokė, kiek jiems visko teks patirti kelionės į žvaigždes metu: siaubingą ir nepagydomą Mijos ligą, jos nėštumą, varginančius kelionės vingius, sukčius, besistengiančius nugvelbti iš jaunuolių vargais uždirbtus pinigus ir dar daugybę visko… Ir galų gale, įveikę visus sunkumus, daugybę kartų nugriuvę ir vėl atsikėlę, jie pagaliau supranta, kad nėra tokių sunkumų, kurių negalėtum įveikti lydimas geriausių savo draugų, kurie dėl tavęs pasiruošę padaryti bet ką, kaip ir tu dėl jų.. Taigi meilė ir draugystė yra svarbiausios dalys šioje ispūdingoje istorijoje.
Patrick Süskind

Gyvenimas ir kūryba

Nuo 1968 iki 1974 m. Patrikas Ziuskindas studijavo istoriją Miunchene ir Eksen-Provanse. Rašytoją išgarsino vieno veiksmo pjesė "Kontrabosas", parodyta 1981 m. Miunchene ir sulaukusi didelio pasisekimo. 1985 m. pasirodė pirmasis romanas "Kvepalai - žudiko istorija". Knyga autorių išgarsino visame pasaulyje ir daug metų išsilaikė bestselerių sąrašuose. Devintajame dešimtmetyje Patrikas Ziuskindas rašė scenarijus.
Liūtas

Medžioklė ir mityba

Medžioja kanopinius gyvūnus, kartais smulkius graužikus, nevengia net kai kurių žolių ar vabzdžių. Grobio ieško dažniausiai naktimis.
Suaugę liūtai dažnai riaumoja, garsas girdimas už kelių kilometrų. Taip jie žymi teritoriją ir išblaško antilopių bandas. Išsiblaškiusias antilopes ar kitus žvėris lengviau nudobti, nes auka dažnai pati užbėga ant plėšrūno, todėl liūtai vietoje gaudynių dažnai renkasi šį variantą.
Medžioja dažniausiai patelės.

Liūtai žmogėdros

Seniau įžūlūs liūtai trukdydavo geležinkelių linijų, plentų statybas, užpuldavo palapinėse ar vagonuose miegančius žmones. Taip žuvo kelios dešimtys darbininkų, dirbusių prie pirmosios geležinkelio linijos Ugandoje.
Žmogėdromis paprastai tapdavo nusenę, netekę dantų, kartą ragavę žmogienos, sužeisti, suluošinti, grobio negalintys pasirūpinti liūtai. Garsūs medžiotojai Andersonas, Seliusas, Kirbis ir kt. ne kartą buvo susitikę su liūtais žmogėdromis. Anglijos vyriausybė už žmogėdrų naikinimą mokėdavo dideles premijas.

Kiti faktai

Tai vieninteliai katiniai, kurie gyvena šeimomis ir uodegos gale turi kuokštą plaukų. Suaugusio liūto riaumojimas girdimas iki 3 km atstumu. Nepaisant liūtų įspūdingo ūgio ir kitų matmenų, jų žandikaulių sukandimas beveik dvigubai silpnesnis už jų pagrindinį konkurentą medžioklėje, dėmėtąją hieną, su kuriomis dažnai konfliktuoja.

Zoologijos sodai

Zoologijos soduose, cirkuose, žvėrynuose laikomi vadinamieji maniežų arba zoologijos sodų liūtai. Kuriant zoologijos sodus buvo gaudomi įvairių geografinių rasių liūtai ir kryžminami. Taip susidaręs tipas paplito ir laikomas idealiu liūto tipu.
Liūtės tiek narve, tiek gamtoje yra žvalesnės ir žiauresnės už patinus. Ypač piktos turėdamos jauniklių. Zoologijos soduose žmones dažniau sužeidžia liūtės, o ne liūtai.
Nelaisvėje gyvenančios liūtės kartais praranda savo motinystės instinktą, tada jos jaunikliams kyla didelė grėsmė ir juos tenka auginti atskirtus nuo motinos. Kartais žinduokliams jaunikliams surandama žindanti kalė, jai neatsiradus, maitinami iš buteliuko. Užauginti be motinos liūtai rimtesni ir draugiškesni, bet prižiūrėtoją net žaisdami gali parblokšti. Savo globėją-prižiūrėtoją liūtai pamilsta daug stipriau nei meškos ar tigrai.
Į Kauno zoologijos sodą pirmieji Afrikos liūtai atvežti 1955 m. vasarą. Tai buvo jaunikliai Akbaras ir Iskra, gimę Kaliningrado zoologijos sode. Po 3 metų Kaune jiems gimė liūtukas Gintaras. Vėliau, nuo 1960 iki 1970 m. Afrikos liūtų gretos Lietuvoje sparčiai augo. Ypač gerus jauniklius vedė liūtė Sula, gauta iš Gardino.
Basis

Basis (angl. basi) – fermentuotas alkoholinis gėrimas iš cukranendrių, gaminamas Filipinuose ir Gajanoje.

Basis Filipinuose

Basis yra vietinis gėrimas Ilokoso regione Šiaurės Lusone, kur jis buvo gaminamas dar prieš užkariaujant ispanams. Filipinuose komercinei realizacijai basį gamina iš sulčių, kurias gauna iš traiškytų cukranendrių. Sultis virina katiluose ir po to laiko keraminėse puodynėse. Kai sultys ataušta į jas deda pagardų iš trintų lipniųjų ryžių ir slyvinio gvazdikmedžio (Syzygium cumini) žievės. Gali būti įdedama ir kitokių vaisių ar kitų augalų žievės. Puodynes uždaro bananų lapais ir keleriems metams palieka fermentuotis. Taip pagamintas gėrimas būna blyškiai raudonas. Per ilgai fermentuotas basis virsta actu.
1807 m. Basio sukilimas Pidige (Piddig, Šiaurės Ilokose) įvyko, kai tuo metu Filipinus valdę ispanai uždraudė privačiai gaminti basį.
Kiekvienais metais Naguilian mieste (Filipinų La Union valstija) vyksta Basio šventė.

Basis Gajanoje

Basio gamybos pradžia yra cukranendrių supjaustymas į mažus gabalėlius. Tada smulkintas cukranendres deda į indą su valytu cukrumi, vandeniu ir mielėmis mažiausiai 9 dienoms. Galiausia gėrimas yra filtruojamas ir pilstomas į butelius.
Ylakių valsčius

Ylakių valsčius buvo šiaurės vakarų Lietuvoje. Centras – Ylakiai.
Ruta Gedmintas

Vaikystė

Gedmintas gimė Didžiojoje Britanijoje. Kelerius metus gyveno su tėvais Švedijoje. Vaikystę praleido Bakingamšyre, kur lankė šeštadieninę lietuvių mokyklą. Jos tėvas yra lietuvis, ir yra kilęs iš Kauno, o motina yra anglė. Ruta turi tris vyresnes seseris. Mokėsi prestižinėje Londono mokykloje Drama Centre London vaidybos, kur studijavo pas garsųjį teatro pedagogą Roiveną Adivą.

Karjera

Vienas iš pirmųjų jos darbų buvo seriale „Spooks: Code 9“, kur atliko buvusios policininkės Reičel Haris vaidmenį. Taip pat ji atliko vaidmenį BBC kanalo seriale „Waking the Dead“ ir ITV1 kanalo seriale „The Bill“. Vienas iš žymiausių jos darbų yra Elizabet Blaunt vaidmuo seriale „Tudorai“.  2008 m. pasirodė ir dar vienas Rutos darbas – pagrindinis vaidmuo vokiečių režisieriaus Tomo Jano trileryje „Nesugaunamasis liudininkas“, kuriame ji – serialo „Dingę“ žvaigždės Jano Somerholderio mylimoji. Ruta sukūrė ir pagrindinį Šarlotės vaidmenį Holivudo filme „Atletas“. 2010 m. ji vaidino nepriklausomuose filmuose „Zerosome“ ir „Atletu“. Tais pačiais metais ji atliko lesbietės Frenki vaidmenį BBC Three kanalo seriale „Lip Service“.
Natūralių buveinių ir laukinės faunos bei floros apsaugos direktyva

Tarybos direktyva dėl natūralių buveinių ir laukinės faunos bei floros apsaugos, 92/43/EEB (Fauna-Flora-Habitat direktyva, fauna - gyvūnai, flora - augalai, habitat - gyvenamoji erdvė, sntr. FFH direktyva) - ES aplinkos teisės direktyva, priimta 1992 m. gegugžės 21 d.
Kartu su Paukščių apsaugos direktyva yra svarbus teisės aktas įgyvendinant tarptautinės aplinkos teisės sutartis kaip Berno konvencija ir kt. Vienas pagrindinių įgyvendinimo instrumentų - saugomų teritorijų tinklos (Natura 2000) sukūrimas. Priimta atsižvelgiant į ES valstybių narių natūralių buveinių būklę europinėje teritorijoje, siekiant jas išsaugoti ir puoselėti.
XIX amžiaus 10-as dešimtmetis

XIX amžiaus dešimtasis dešimtmetis prasidėjo 1891 metais ir baigėsi 1900 metais.
Tūkstantmečiai: 1 tūkstantmetis – 2 tūkstantmetis – 3 tūkstantmetis
Amžiai: XVIII amžius – XIX amžius – XX amžius
Dešimtmečiai: 5-as 6-as 7-as 8-as 9-as – 10-as – 1-as – 2-as 3-as 4-as 5-as
Metai: 1891 1892 1893 1894 1895 1896 1897 1898 1899 1900
Juozas Kurtinaitis (1951)

Biografija

1969 m. baigė Kybartų Kristijono Donelaičio vidurinę mokyklą. 1972 m. baigė Kauno politechnikos institutą, iki 1974 m. mokėsi Minsko technologijos institute. 2003 m. habilituotas biomedicinos mokslų daktaras.
Nuo 1974 m. dirbo Onkologijos mokslo tyrimų institute (1990–2002 m. Lietuvos onkologijos centras, nuo 2002 m. Vilniaus universiteto Onkologijos institutas), 2006–2008 m. šio instituto Vėžio kontrolės ir profilaktikos centro vadovo pavaduotojas, vyriausias mokslo darbuotojas. 1990–2006 m. Lietuvos vėžio registro vadovas. 1993 m. stažavo Norvegijos vėžio registre, 1995 m. – Temzės vėžio registre (Didžioji Britanija). 1996–1997 m. – Tamperės universitete (Suomija).

Mokslinė veikla

Mokslinio darbo pagrindinės kryptys – deskriptyvinė ir analitinė vėžio epidemiologija, sergamumo ir mirtingumo dinamika, onkologinių ligonių išgyvenamumas, vėžinių ligų registracija, vėžio rizikos grupinės studijos, informacinės sistemos onkologijoje, jonizuojančiosios spinduliuotės poveikis organizmui. Nuo 1990 m. su kitais tyrė Černobylio avarijos likviduotojų apšvitos dozių atkūrimą ir nukentėjusiųjų nuo avarijos gyventojų sergamumo ir mirtingumo onkologinėmis ligomis analizę.
Marytė

„Marytė“ – 1947 m. kino studijoje „Mosfilm“ kartu su Lietuvos kūrėjais sukurtas meninis filmas apie karo metų tarybinę partizanę Marytę Melnikaitę. Nespalvotas. Filmo trukmė – 85 min.

Igarsintojai lietuviškai

Aldona Jodkaitė, I. Dineikaitė, Antanas Mackevičius, Stasys Petraitis, Alfonsas Radzevičius, Jadvyga Oškinaitė, Jonas Kavaliauskas, Romualdas Tumpa, Petras Likša, V. Čaikauskas, Stasys Čaikauskas.
Teisės departamentas

Teisės departamentas - specializuotas struktūrinis organizacijos padalinys teisės klausimais; departamentas. Steigiamas tik palyginti didelėse organizacijose, kuriose yra būtinybė turėti atskirą iš kelių struktūrų sudarytą padalinį, kuriam pavedami teisiniai organizacijos veiklos uždaviniai. Departamentui vadovauja direktorius.
Teisės departamentai kuriami tiek valstybinėse įstaigose, institucijose (ministerijose, apskričių viršininkų administracijose), jas aptarnaujančiose organizacijose (pvz., kanceliarijose), savivaldos (rajonų ir miestų savivaldybėse), tiek ir privačiose organizacijose - pvz., įmonėse (ypač bankuose, telekomunikacijų bendrovėse), asociacijose.
Teisės departamentai Lietuvoje yra tokiose įstaigose kaip Lietuvos Respublikos Seimo kanceliarija, LR Vyriausybės kanceliarija, LR Prezidento kanceliarija ir kt. Ministerijose neretai Teisės departamentas apima ir tarptautinius klausimus (pvz., LR URM veikia Teisės ir tarptautinių sutarčių departamentas), personalo sritį (Aplinkos ministerijos Teisės ir personalo departamentas), socialinę sritį (pvz., Lietuvos pramonininkų konfederacijos Verslo socialinės politikos ir teisės departamentas).

Struktūra

Paprastai Teisės departamentas yra sudarytas iš kelių (specializuotų) skyrių. Pvz., Atstovavimo ir Teisėkūros skyrių (NMA prie ŽŪM), Atstovavimo ir teisės taikymo, Teisės aktų vertinimo bei Teisėkūros ir teisinės ekspertizės skyrių (LR Vyriausybės kanceliarija).

Rūšys

Gali būti specializuoti Teisės departamentai (pvz., Teisingumo ministerijoje - Tarptautinės teisės, Teisėkūros ir viešosios teisės, Administracinės ir baudžiamosios justicijos departamentas ir kt., Mokesčių inspekcijoje - Mokesčių teisės departamentas).
Lietuvoje teisėkūros srityje svarbiausiu laikytinas LRSK Teisės departamentas. Jo kai kurios funkcijos bei tam tikri veiklos aspektai yra įtvirtinti netgi įstatymo lygmens teisės akte (Seimo Statute).
Rombinė barškuolė

Aprašymas

Tai pati stambiausia barškuolių genties gyvatė. Kūnas 1,8-2,4 m ilgio. Išilgai nugaros eina tamsiai rudų rombo pavidalo raštas su švesiai geltonu apvadu.

Paplitimas

Paplitusi Floridoje ir į vakarus iki Naujojo Orleano. Gyvena miškuose, krūmynuose, vandens telkinių pakrantėse.
Afrikos–Antarktidos dubuma

Afrikos–Antarktidos dubuma – povandeninė dubuma Atlanto ir Indijos vandenynų pietinėje dalyje, tarp Afrikos žemyno, Pietų Antilų kalnagūbrio, Afrikos–Antarktidos kalnagūbrio ir Kergeleno kalnagūbrio. Ilgis – 6200 km, plotis – 1500 km, būdingas gylis – 4000–5000 m, giliausia vieta – 6787 m (vakaruose).
Bazaar

Bazaar (įvairiomis kalbomis – turgus) – tai populiari nemokamos atviro kodo programinės įrangos kūrimo metodologija. Pagal šią metodiką, kuriant sudėtingus programinius projektus, nėra naudojamos jokios formalizuotos kokybės kontrolės, laiko ribojimo, reikalavimų vykdymo ar pan. priemonės. Vadovavimas projektų vykdymui paremtas ne tiek darbdavio – darbuotojo santykiais, kiek pripažintų autoritetų bei idėjų vertinimu.
Vykdant projektą pagal Bazaar metodiką, projektui vadovauja vienas ar keli lyderiai, kurių nuomonė būna lemiama renkantis būsimų darbų kryptis. Dažniausiai būsimi darbai viešai aptariami, tad kiekvienas projekto dalyvis gali išsakyti savo pageidavimus ar pasiūlymus. Projekto lyderiai dažniausiai veikia ne kaip diktatoriai, o kaip patirtį ir žinias turintys vertintojai. Nauji nariai užsitarnauja autoritetą (ir sprendimo teisę) savo darbais ir idėjomis. Konfliktai sprendžiami konsensusu arba sudarant naujas projekto vystymo kryptis (fork). Tokios kryptys kai kada atskyla į nepriklausomus projektus, o kai kada vėl sugrįžta į ankstesniojo projekto rėmus. Visgi jėgų skaidymas paprastai laikomas nesėkme ir jo stengiamasi vengti
Skirtingai nuo atlyginimą mokančio vadovo, Bazaar tipo projekto lyderis praktiškai neturi psichologinio ar kitokio spaudimo projekto nariams metodų, todėl sėkmingai vadovauti tokiems projektams reikalinga labai gera socialinė kompetencija. Vikipedijoje taikomas pažeidėjų blokavimas, tačiau programavimo projektuose tokie dalykai, nors ir galimi, pasitaiko nepaprastai retai.
Esminiai metodologijos privalumai: itin kokybiškas kodas, gana efektyvus darbas, netgi kai dirba tūkstančiai mažai aktyvių, dažnai besikeičiančių programuotojų.
Kaip esminiai metodologijos trūkumai neretai minimas lėtai vykdomas darbas, netikslus reikalavimų vykdumas ir prastas projekto dokumentavimas. Tačiau įvairiuose projektuose šios problemos yra nevienodai ryškios. Pavyzdžiui, GNU Classpath 2006 metų pradžioje kasdien gaudavo dešimtis, o kelis kartus per savaitę ir šimtus eilučių naujo kodo. Lietuviška Vikipedija tuo metu buvo atnaujimama kas keletą minučių, angliška – kas keletas sekundžių. Tokia projektų vystymo sparta greičiausiai yra visiškai pakankama. Skirtingų žmonių polinkis dokumentuoti kuriamą projektą yra labai nevienodas, tačiau sėkmingai besivystančiuose projektuose ilgainiui atsiranda būtent dokumentacijos kūrimu užsiimančių entuziastų kurie ilgainiui užtaiso praeities spragas. Pavyzdžiui, GNU Classpath kodas kai kur (ypač CORBA sektoriuje) dokumentuotas netgi geriau nei to pačios Sun Microsystems klasės. Kalbant apie netikslų reikalavimų vykdymą neverta užmiršti, jog tokių projektų bendruomenė paprastai nebūna pavaldi konkrečiam darbdaviui ir todėl neprivalo sekti jokiais išoriškai primestais reikalavimais. Iš kitos pusės, vidinių projekto taisyklių (laikytis kodavimo stiliaus, nepažeidinėti kopijavimo teisių ir pan) paprastai tokiuose projektuose laikomasi net ir labai griežtai.
Naudojant Bazaar metodologiją, kuriama didelė dalis GNU programinės įrangos, bei kitų atviro kodo projektų – Linux, FreeBSD, Wikipedia, Mozilla.
Saks Harboras

Istorija

Saks Harboras įkurtas 1913 m. ir pavadintas laivo „Mary Sachs“ garbei.
Keleivis (Klaipėda)

Istorija

Pradėtas leisti kaip atkurtas 1924–1939 m. Klaipėdoje leistas dienraštis „Lietuvos keleivis“. Iki 1993 m. Nr. 4 buvo 4 psl. laikraštis, nuo Nr. 5 – 32 psl. žurnalas. Tiražas 1992 m. – 300 egz., 1995 m. – 2500 egz.
Žaneta Klebanskaja

Biografija

1998 m. baigė Vilniaus universiteto Kauno humanitarinio fakulteto Verslo administravimo ir vadybos studijas, 2000 m. ten pat – Municipalinę ir gamtosaugos vadybą, magistrė. AB „Lietuvos draudimas“ transporto žalų ekspertė.
Lietuvos socialdemokratų partijos Kauno miesto skyriaus narė. Lietuvos socialdemokratų partijos Tarybos narė. Lietuvos socialdemokratinio jaunimo sąjungos Kauno skyriaus pirmininkė, Kauno jaunimo reikalų tarybos narė.
Nuo 2007 m. Kauno miesto savivaldybės tarybos narė. Socialinių, šeimos ir jaunimo komiteto pirmininkės pavaduotoja.
Audronė Jakunskienė

Audronė Jakunskienė-Petravičiūtė (g. 1958 m. kovo 22 d. Viduklėje, Raseinių raj.) – Lietuvos istorikė ir redaktorė.

Biografija

1976 m. baigė Molėtų vidurinę mokyklą, 1981 m. – Vilniaus universiteto Istorijos fakultetą, įgijo istoriko, istorijos ir visuomenės mokslų dėstytojo specialybę.
1981–1984 m. Alytaus vaikų ekskursinės turistinės bazės metodininkė, 1984–1992 m. Alytaus BGAK profesinės sąjungos komiteto pirmininkė, 1992–1997 m. – Alytaus kraštotyros muziejaus jaunesnioji mokslo darbuotoja, nuo 1997 m. – Alytaus kraštotyros muziejaus direktorė, Lietuvos muziejų asociacijos valdybos narė.
Nuo 2001 m. visuomeninės organizacijos „Dzūkų kultūros draugė“ leidžiamo kultūros žurnalo „Dainava“ redaktorė.

Įvertinimas

2003 m. Alytaus miesto savivaldybės kultūros premija
1995 m. Lietuvos šachmatų čempionatas

1995 m. Lietuvos šachmatų čempionatas – tai 62-asis Lietuvos vyrų ir 48-asis Lietuvos moterų šachmatų čempionatai.

Lietuvos vyrų šachmatų čempionatas

62-asis Lietuvos vyrų šachmatų čempionatas vyko Vilniuje, 1995 m. vasario 11 – vasario 21 d.

Dalyviai

Nors čempionate dėl įvairių priežasčių ir nedalyvavo stipriausieji šalies didmeistriai E. Rozentalis (Rtg -2600), A. Kveinys (2525) ir V. Mališauskas (2520) bei tarptautinis meistras D. Zagorskis (2550) bet čempionatas buvo pakankamai aukšto lygio. Jame dalyvavo ankstesnių metų Lietuvos čempionai: A. Butnorius, G. Piešina, Š. Šulskis, V.Dambrauskas, ir eilė prizininkų: K. Kaunas, D. Lapienis, V. Grabliauskas, E. Šlekys, V. Novikovas.

Vyrų čempionato prizininkai

Paskutinis, devintasis ratas, išaiškino Vilniaus šachmatų mokykloje vykusio, Lietuvos vyrų šachmatų čempionato nugalėtoją, kuris paaiškėjo tik septintą žaidimo valandą, kai įtempta 1994 m. Lietuvos čempiono Šarūno Šulskio (baltieji) ir V. Sakalausko (juodieji) dvikova baigėsi lygiosiomis. Kiek anksčiau Kęstutis Kaunas buvo nugalėjęs ilgiausiai už visus turnyrę pirmavusį Gintautą Piešiną, o Darius Ruželė neįstengė įveikti studento Vytauto Šlapiko ir jų partija buvo pasibaigusi lygiosiomis. Tad paskutiniame rate, įveikęs kombinaciniu stiliumi Donatą Lapienį, Lietuvos čempionu tapo vilnietis trisdešimt dvejų metų tarptautinis meistras Antanas Zapolskis. Nugalėtojas surinko 7 taškus iš 9 galimų (+6,-1, =2). Toliau sekė trys dalyviai, surinkę po 6,5 taško. Pagal papildomus rodiklius: antras buvo vilnietis Gintautas Piešina[, trečias – kaunietis Šarūnas Šulskis, o Kęstutis Kaunas liko ketvirtas.

Lietuvos moterų šachmatų čempionatas

48-asis Lietuvos moterų šachmatų čempionatas vyko Panevėžyje, 1995 m. vasario 11 – vasario 21 d. Čempionate dalyvavo 24 šachmatininkės. Buvo žaidžiama šveicariška sistema (9 ratai).

Moterų čempionato eiga

Paskutiniame rate pirmavusi vilnietė Laima Domarkaitė įsirašė į turnyrinę lentelę dar vieną tašką, šįkart - prieš panevėžietę Živilę Čiukšytę, ir surinkusi 8 taškus iš 9 galimų (+7, -0, =2), trečią kartą tapo Lietuvos čempione. Sidabro medalis buvo įteiktas praėjusių metų čempionei 18-metei panevėžietei Dagnei Čiukšytei (6,5 tšk.) Tiek pat taškų surinkusiai, bet žemesnius papildomus rodiklius turėjusiai 19-metei Vilniaus universiteto studentei Vygantei Milašiūtei atiteko bronzos medalis. Ketvirtoje vietoje liko L. Stasiūnaitė (6 tšk.), o penktoje – vicečempionės sesutė Ž. Čiukšytė (5,5).
Morsas

Morsas – nealkoholinis gaivusis gėrimas, gaminamas iš vandeniu praskiestų vaisių ir uogų sulčių, paskaninant jas cukrumi.
Antanas Kulakauskas

Biografija

1975 m. baigė Vilniaus universitetą. 1993 m. humanitarinių mokslų daktaras.
Nuo 1975 m. su pertraukomis, Vilniaus universiteto, 1994–1996 m. Vilniaus dailės akademijos, 1995–2005 m. Vytauto Didžiojo universiteto dėstytojas, 1997–2000 m. Istorijos katedros vedėjas, 2000–2005 m. Politikos mokslų ir diplomatijos instituto direktorius; nuo 1996 m. docentas. 2005–2012 m. dėstė M. Romerio universitete, Politinių mokslų katedros vedėjas. Nuo 2012 m. dėsto Vytauto Didžiojo universitete.
Nuo 2000 m. reiškiasi ir kaip publicistas, politinis komentatorius bei apžvalgininkas. 2006 m. tapo Lietuvos mokslininkų sąjungos pirmininku. 2016 m. Seimo rinkimuose kandidatavo politinės partijos „Lietuvos sąrašas“ gretose .

Mokslinė veikla

Tiria XIX a. – XX a. Lietuvos visuomeninį ir politinį gyvenimą, lietuvių tapsmą moderniąja tauta, jos raidą. Su A. Bumblausku parengė Lietuvos istorijos programą vidurinėms mokykloms (1988 m.). 1990 m. su kitais įkūrė tęstinį mokslinį leidinį „Lietuvių atgimimo istorijos studijos“. Vienas iš Visuotinės lietuvių enciklopedijos straipsnių autorių.